Document ID: 31991R3897

NEUVOSTON ASETUS (ETY) N:o 3897/91,
annettu 16 päivänä joulukuuta 1991,
viinien ja rypäleen puristemehun kuvausta ja esittelyä koskevista yleisistä säännöistä annetun asetuksen (ETY) N:o 2392/89 muuttamisesta kolmannen kerran
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (ETY) N:o 1734/91(2), ja erityisesti sen 72 artiklan 1 kohdan,
ottaa huomioon komission ehdotuksen,
sekä katsoo, että
niiden tiettyjen pöytäviinien tuottajien, jotka kuvaavat viinejään määritetyn alueen nimellä, mukautumisen mahdollistamiseksi tämän asetuksen sääntöihin olisi lykättävä asetuksen (ETY) N:o 2392/89(3), sellaisena kuin se on viimeksi muutettuna asetuksella (ETY) N:o 2356/91(4), 4 artiklan 4 kohdan viimeisessä alakohdassa olevaa päivämäärää 31 päivään elokuuta 1993,
asetuksen (ETY) N:o 2392/89 13 artiklan 3 kohdan toisen alakohdan b alakohdassa säädetään jäsenvaltioiden mahdollisuudesta sallia 31 päivään elokuuta 1991 asti määritetyllä alueella tuotetun laatuviinin (tma-laatuviinin) varustaminen määritettyä aluetta pienemmän maantieteellisen yksikön nimellä, jos 85 prosenttia käytetyistä rypäleistä on peräisin tästä yksiköstä, ja loput rypäleet ovat peräisin toisesta määritetyn alueen maantieteellisestä yksiköstä; käytännössä tämä siirtymäaika on osoittautunut tietyille jäsenvaltioille liian lyhyeksi suurempien yksiköiden luomisen mahdollistamiseksi; tämän vuoksi tätä aikaa olisi pidennettävä,
asetuksen (ETY) N:o 2392/89 37 artiklan 1 kohdan e alakohdassa säädetään viinipullojen suljinten päällystämisen lyijyä sisältävällä kapselilla kieltämisestä; kiellon ilmaisevien ilmaisujen yhdenmukaistamiseksi kansainvälisen viiniviraston Pariisissa 6 päivänä syyskuuta 1991 hyväksymän päätöslauselman N:o 7 ilmaisujen kanssa olisi edellä mainittua säännöstä muutettava,
saatu kokemus on osoittanut, että on tärkeää säätää määritettyä aluetta kuvaavan maantieteellisen nimen riittävästä tarkkuudesta kaikkien mahdollisten sekaannusten välttämiseksi, ja
merkkien käytöstä viinien ja rypälemehujen päällysmerkinnöissä on säädetty asetuksen (ETY) N:o 2392/89 40 artiklan 2 ja 3 kohdassa; viinialan tuotteiden kuvaukseen käytettyjen maantieteellisten nimien tehokkaaksi suojelemiseksi sovellettavissa säännöksissä kielletään tällaisten tuotteiden kuvauksessa ja esittelyssä sellaiset merkit, jotka sisältävät pöytäviinin, tma-laatuviinin tai tuontiviinin kuvauksessa käytetyn maantieteellisen nimen kanssa samankaltaisia sanoja, ilman että kyseisellä merkillä kuvattu tuote on oikeutettu tähän nimeen; näiden säännösten soveltaminen on osoittanut, että on olemassa sellaisia tunnettuja alkuperäisen haltijansa tai alkuperäisen antajansa ominaislaatuun liittyviä merkkejä, jotka on rekisteröity ja joita on käytetty tauotta vähintään 25 vuoden ajan ennen maantieteellisen nimen virallista tunnustamista; olisi sallittava tällaisten merkkien käytön jatkaminen,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2392/89 seuraavasti:
1 Korvataan 4 artiklan 4 kohdan viimeisen alakohdan päivämäärä "31 päivään elokuuta 1991" päivämäärällä "31 päivään elokuuta 1993".
2 Lisätään 5 artiklan 1 kohdan f alakohtaan ja 14 artiklan 1 kohdan e alakohtaan alakohta seuraavasti:
"Tätä ei sovelleta, kun kyseessä on Barbera-lajikenimen käyttö määritetyn alueen nimen Conca de Barrberá yhteydessä."
3 Korvataan 13 artiklan 3 kohdan toisen alakohdan b ala-kohta seuraavasti:
"b) 1 kohdassa tarkoitettua yhden maantieteellisen yksikön nimeä, kun tämä viini on peräisin rypäleiden, rypälemehujen, käymistilassa olevien uusien viinien tai 31 päivään elokuuta 1995 asti sellaisesta maatieteellisestä yksiköstä peräisin olevien viinien, jonka nimeä kuvauksessa on käytettävä, ja samalta määritetyltä alueelta mutta tämän yksikön ulkopuolelta saadun tuotteen sekoituksesta sillä edellytyksellä, että vähintään 85 prosenttia kyseiseen tma-laatuviiniin käytetyistä rypäleistä on korjattu siitä maantieteellisestä yksiköstä, jonka nimellä viini on varustettu;"
4 Täydennetään 20 artiklan 2 kohtaa alakohdalla seuraavasti:
"f) merkistä 40 artiklassa säädettyjen edellytysten mukaisesti."
5 Täydennetään 27 artiklan 2 kohtaa alakohdalla seuraavasti:
"Lisäksi kuvausta voidaan täydentää merkin maininnalla 40 artiklassa säädettyjen edellytysten mukaisesti."
6 Korvataan 37 artiklan 1 kohdan e alakohta seuraavasti:
"e) joiden suljinta ei ole päällystetty lyijystä valmistetulla kapselilla."
7 Muutetaan 40 artiklaa seuraavasti:
a) Täydennetään 1 kohtaa alakohdalla seuraavasti:
"Määritettyä aluetta kuvaavan maantieteellisen nimen on oltava riittävän tarkka ja liityttävä tunnetusti tuotantoalueeseen, jotta olemassa olevat tilanteet huomioon ottaen sekaannukset voitaisiin välttää."
b) Korvataan 3 kohdan toinen alakohta seuraavasti:
"Lisäksi sellaisen viinin tai rypälemehun rekisteröidyn ja tunnetun merkin haltija, joka sisältää määritetyn alueen tai määritettyä aluetta pienemmän maantieteellisen yksikön nimen kanssa samankaltaisia sanoja, voi, vaikka hän ei olisi oikeutettu tähän nimeen 2 kohdan mukaan, jatkaa tämän merkin käyttöä, jos se liittyy alkuperäisen haltijansa tai alkuperäisen antajansa ominaislaatuun sillä edellytyksellä, että merkki on rekisteröity vähintään 25 vuotta ennen kuin tuottajajäsenvaltio on virallisesti tunnustanut kyseisen maantieteellisen nimen asetuksen (ETY) N:o 823/87 1 artiklan 3 kohdan tma-laatuviinejä koskevan osan mukaisesti ja jos merkkiä on todella käytetty tauotta.
Ensimmäisen ja toisen alakohdan edellytykset täyttäviä merkkejä ei voida käyttää tma-laatuviinin tai pöytäviinin kuvauksessa käytettyjen maantieteellisten yksiköiden nimien vastaisesti."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Kun kyseessä on 1 artikla:
- 3 kohtaa sovelletaan 1 päivästä syyskuuta 1991,
- 6 kohtaa sovelletaan 1 päivästä tammikuuta 1993.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä joulukuuta 1991.

Labels: 3
17